A Bizottság határozata

(2001. február 14.)

bizonyos hatóanyagoknak a 91/414/EGK tanácsi irányelv I. mellékletébe történő lehetséges felvételére vonatkozó döntésről

(az értesítés a C(2001) 374. számú dokumentummal történt)

(EGT vonatkozású szöveg)

(2001/134/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2000/80/EK bizottsági irányelvvel [1] módosított, a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre [2] (a továbbiakban: az irányelv),

tekintettel a legutóbb a 2266/2000/EK bizottsági rendelettel [3] módosított, a növényvédő szerek forgalomba hozataláról szóló 91/414/EGK tanácsi irányelv 8. cikkének (2) bekezdésében említett munkaprogram első szakaszának végrehajtására vonatkozó részletes szabályok megállapításáról szóló, 1992. december 11-i 3600/92/EGK bizottsági rendeletre [4] és különösen annak 7. cikke (3A) bekezdése d) pontjára és (4) bekezdésére,

mivel:

(1) A legutóbb a 2230/95/EK rendelettel [5] módosított, a növényvédő szerek hatóanyagainak megállapításáról és a referens tagállamoknak a 3600/92/EGK bizottsági rendelet végrehajtására történő kijelöléséről szóló, 1994. április 27-i 933/94/EK bizottsági rendelet6 [6] az egyes hatóanyagok esetében kijelölte a referens tagállamokat és a bejelentőket.

(2) A 3600/92/EGK rendelet 7. cikke előírta, hogy minden egyes hatóanyagra vonatkozóan a referensként kijelölt tagállamnak meg kell vizsgálnia a dossziékat, valamint a bejelentők által az említett rendelet 6. cikke (1) bekezdésének előírásai szerint benyújtott információkra vonatkozóan be kell nyújtania a Bizottságnak egy értékelő jelentést.

(3) A fenti cikk szerint a referens tagállamok jelentéseinek kézhezvételekor a Bizottság ezeket a tagállamok tájékoztatása céljából közreadta, valamint a 3600/92/EGK rendelet 7. cikke (3) bekezdésének előírásai szerint konzultációkat folytatott a tagállamok szakértőivel és a főbb bejelentőkkel.

(4) A számos hatóanyag esetében elvégzett értékelések alapján úgy tűnik, hogy a benyújtott információk nem elegendőek annak meghatározására, hogy a javasolt felhasználási feltételek mellett az érintett hatóanyagot tartalmazó növényvédő szerek általában megfelelnek-e az irányelv 5. cikke (1) bekezdésének a) és b) albekezdésében meghatározott követelményeknek. Emiatt jelenleg nem lehet eldönteni, hogy e hatóanyagokat felvegyék-e az irányelv I. mellékletébe.

(5) Az irányelv 8. cikkének (3) bekezdése előírja, hogy a tagállamoknak az adatszolgáltatásra vonatkozó nemzeti rendelkezések szerint kell alkalmazniuk a 4. cikk (1) bekezdése b) pontjának i–v. alpontját és c)–f) pontját. A (4) preambulumbekezdésben említett értékelések nem azonosítottak olyan problémákat, amelyek megfelelő, tagállami szintű kockázatkezelési intézkedésekkel nem enyhíthetők. Ezért e szakaszban az említett hatóanyagokat tartalmazó növényvédő szerek használatának az előírt további információk benyújtása és kiértékelése előtti felfüggesztése nem helyénvaló. Ezért határozatot kell hozni e hatóanyagok az irányelv I. mellékletébe történő lehetséges felvételéről szóló döntés elhalasztásáról.

(6) A Növény-egészségügyi Állandó Bizottságban (a továbbiakban: a bizottság) folytatott részletes megbeszéléseket követően a bizottság véleményével összhangban a Bizottság meghatározta azokat a további adatokat, amelyek annak megállapításához szükségesek, hogy a (4) preambulumbekezdésben említett hatóanyagok megfelelnek-e az irányelv 5. cikke követelményeinek. A referens tagállamoknak ezért részletesen tájékoztatniuk kell a bejelentőket az összes olyan további vizsgálatról és információról, amely e követelmények kielégítésének bizonyításához szükséges.

(7) A tagállamok és a Bizottság munkájának megtervezése érdekében annak a bejelentőnek, aki azt kívánja, hogy a referens tagállam és a Bizottság folytassa a felülvizsgálati folyamatot, feltételek nélkül vállalnia kell a további előírt információk benyújtását. Annak érdekében, hogy a Bizottság kellő időben befejezhesse a 3600/92/EGK rendelet által létrehozott programra vonatkozó munkáját, határidőt kell meghatározni a hatóanyagok bejelentőinek az akták elkészítésének befejezésére vonatkozóan. E határidőnek a megfelelő vizsgálatok végrehajtásához szükséges időt figyelembe véve a lehető legrövidebbnek kell lennie.

(8) Amennyiben egy adott hatóanyag esetében ezen irányelvnek a szükséges információk benyújtására vonatkozó követelményeit nem teljesítették, az érdekelt felek számára nincs akadálya annak, hogy egy későbbi időpontban, az irányelv 6. cikkének (2) bekezdésében leírt eljárás szerint kérhessék a hatóanyag felvételét az irányelv I. mellékletébe.

(9) Ez a határozat nem sérti a Bizottság által legutóbb a 91/188/EGK bizottsági irányelvvel [7] módosított 79/117/EGK tanácsi irányelv [8] keretében egy későbbi szakaszban e hatóanyagokkal kapcsolatban vállalt intézkedéseket,

ELFOGADTA EZT A HATÁROZATOT:

1. cikk

A mellékletben említett hatóanyagok esetében a 91/414/EGK irányelv I. mellékletébe történő lehetséges felvételükre vonatkozó döntést az alábbi 2. cikkben említett információk kézhezvételéig el kell halasztani.

2. cikk

A referens tagállamoknak az e határozat mellékletében felsorolt összes hatóanyagra vonatkozóan tájékoztatniuk kell a bejelentőket a Bizottság által a Növény-egészségügyi Állandó Bizottsággal folytatott konzultációt követően meghatározott azon kiegészítő tanulmányokról és információkról, amelyek kötelezőek a dossziék elkészítéséhez, hogy az irányelv II. és III. mellékletének az összes adatszolgáltatási követelménye teljesüljön a reprezentatív felhasználási módok egy korlátozott köre esetében.

Az egyes referens tagállamoknak értesíteniük kell minden egyes érintett bejelentőt arról, hogy amennyiben a bejelentő azt kívánja, hogy a referens tagállam és a Bizottság folytassa a hatóanyagnak az irányelv I. mellékletébe történő felvételére irányuló felülvizsgálati folyamatát, akkor e határozat kihirdetését követő három hónapon belül a bejelentőnek közölnie kell a referens tagállammal és a Bizottsággal, hogy vállalja azt, hogy dossziéja legkésőbb a mellékletben meghatározott határidőig megfelel az irányelv II. és III. melléklete követelményeinek, valamint a lehető leghamarabb, de legkésőbb a mellékletben meghatározott határidőig, benyújtja az előző bekezdésben említett tanulmányokat és információkat.

3. cikk

Ha bizonyos hatóanyagok esetében a szükséges információ nem érkezik be a 2. cikkben említett határidőn belül, akkor a referens tagállamnak a lehető leghamarabb, de legkésőbb két hónapon belül értesítenie kell erről a Bizottságot.

4. cikk

Ennek a határozatnak a tagállamok a címzettjei. A referens tagállamok haladéktalanul értesítik az 1. cikkben említett hatóanyagok bejelentőit e határozatról.

Kelt Brüsszelben, 2001. február 14-én.

a Bizottság részéről

David Byrne

a Bizottság tagja

[1] HL L 309., 2000.12.9., 14. o.

[2] HL L 230., 1991.8.19., 1. o.

[3] HL L 259., 2000.10.13., 27. o.

[4] HL L 366., 1992.12.15., 10. o.

[5] HL L 225., 1995.9.22., 1. o.

[6] HL L 107., 1994.4.28., 8. o.

[7] HL L 92., 1991.4.13., 42. o.

[8] HL L 33., 1979.2.8., 36. o.

--------------------------------------------------

MELLÉKLET

| A tanulmányok benyújtásának határideje | A meghatározott, hosszú távú tanulmányok benyújtásának határideje |

2,4-DB | 2001.10.31. | |

Acefát | 2001.3.31. | |

Amitráz | 2001.8.31. | |

Klórprofám | 2001.12.31. | |

Klórpirifosz | 2002.4.30. | |

Klórpirifosz-metil | 2002.4.30. | |

Daminozid | 2001.12.31. | |

Deltametrin | 2002.1.31. | |

Linuron | | 2002.3.31. |

Mekoprop | 2001.12.31. | |

Mekoprop-P | 2001.12.31. | |

Molinát | 2001.3.31. | 2002.3.31. |

Pendimetalin | 2001.6.30. | |

Propikonazol | 2001.10.31. | |

Propizamid | 2001.12.31. | |

Tiram | 2001.12.31. | |

Ziram | 2001.12.31. | |

--------------------------------------------------